برلمان الاتحاد الأوروبي وافق على إصلاح حقوق النشر فالإنترنت. هاد القانون غا يبزز على الشركات لكبيرة بحال غوغل والفيسبوك وما جاورهما، أنها تغربل داكشي للي تايترفع عندها فالوقت ديال التحميل عن طريق برامج ذكية ديال الغربال. القانون لقديم كان تايخليك ترفع للي بغيتي، ونهار يتشكا شي واحد ديك الساعة الماطرييل تايتحيد. هاد الإصلاح للي معروف بإسم الفقرة 13، واللي الهدف ديالو حماية حقوق النشر، تسبب فبلبالة كبيرة ومعارضة شعبية قوية حيت العواقب ديالو خايبة وغا يقدر يأدي لرقابة يمكنها تمنع الناس العاديين، بحالي وبحالك، أننا نعبرو على آرائنا فالإنترنت. مثلا ما يمكنش ندير تعليق أو نستعمل ولو ثانية ديال شي حاجة ماشي ديالي، واخا نورمالمون من حقي. المستفيد من هاد التغييرات هوما صحاب الشكارات العامرة، والضحية كما العادة هوما الناس البسطاء للي المتنفس الوحيد ديالهم هو العالم الافتراضي، لهذا الملايين ديال الناس فأوروبا منوضينها باش يمنعو التفعيل ديال هاد الإصلاح فبلدانهم. التفكير فهاد القضية حط الملح على الجرح للي تانعانيو منا حنا معشر الكفار منذ سنوات طويلة. ما كاينش شي كافر بالله للي ما مشاتش ليه شي قناة فاليوتوب أو بروفيل أو صفحة فالفيسبوك. كتائب الجهاد الافتراضي حاضية أي لعبة حطيتيها فشي قنت باش تقود حرب مقدسة ضدها. تانتفهم العاطفة الإيمانية للي تاتخلي المسلم “يجاهد” فيك، حيت تا أنا كنت بحال هاكاك، ولكن الابتعاد ديالي على القوقعة الدينية للي كنت عايش فيها خلاني نولي نشوف الأمور بأكثر عقلانية وبأقل عاطفة. السؤال للي ديما تايطرح نفسو، فهاد الستون ديال الغيرة على الدين وتغيير المنكر، هو علاش المسلم ما تايفكرش فالجانب الآخر ديال المعادلة للي هو تعامل الإله ديالو مع الأمور. علاش ما عمرو فكر أن الإله للي تايآمن بيه عندو جميع القدرات السحرية أنه يمنع الكفر وما محتاجش بنادم يدير الخدمة فبلاصتو. المصيبة الكحلة هي أن ماشي غير المستهلك للي تايدير الجهاد الافتراضي، بل حتى المسلم للي فمراكز القرار. قناتي الأولى فاليوتوب مشات ظلما وعدوانا حيت المشرف على المنتوج “العربي” هو فرع اليوتوب فالإمارات للي خدامة فيه طبعا أمة لا إله إلا الله. شحال تقاتلت باش نرجع القناة ودائما تايجيوني رسائل من اليوتوب بإمضاء مسلم تايقول ليا القناة ديالك قرا عليها السلام. نفس المشكل فالفيسبوك للي الفرع العربي ديالو نتاقل للمغرب! المنشورات ديال حطب جهنم ولات بحال القنابل الموقوتة، بحال جثت مخبية فالكوفر ديال الطوموبيل، لدرجة أن واحد المجاهد افتراضي خدام فالفيسبوك ما كفاهش يمحي المنشورات، مشا سد الصفحة كاملة لمدة أيام! للأسف الشركات لكبيرة ساذجة، تايتعاملو مع أصحاب الأجندات الدينية على أساس أنهم ناس عندهوم نزاهة وأنهم متجردين من الانتماء العقدي أثناء تأدية العمل. هاد القرار ديال برلمان الإتحاد الأوروبي خلاني كذلك نتخيل لو أن الدول “الإسلامية” تا هي تطبقو، ولكن ماشي باش تحمي حقوق النشر، باش تحمي حقوق الله! تخيلو لو أنه يتدار فيلتر ديال “الشبهات”، تبغي تلوح أي حاجة فيها ريحة الشحمة فالشاقور ديال انتقاد الدين، يقرقب عليك الفيلتر الإسلامي وكلامك ما يخرجش للوجود! 
الجهاد الافتراضي… أو السينيال ف الفايسبوك و اليوتوب